钦定古今图书集成/明伦汇编/氏族典/第190卷 > 萧奉先
## 钦定古今图书集成/明伦汇编/氏族典/第190卷 > 萧奉先

按《辽史萧奉先传》：奉先，天祚元妃之兄也。外宽内忌，
因元妃为上眷倚，累官枢密使，封兰陵郡王。天庆二
年，上幸混同江。故事，生女直酋长在千里内者，皆朝
行在。上密谓奉先，“阿骨打跋扈，可托以边事诛之。”奉
先曰：“杀之伤向化心。设有异志，蕞尔小国，亦何能为。”
上乃止。四年，阿骨打起兵犯宁江州，上命奉先弟嗣
先为都统，将蕃汉兵往讨。嗣先败绩，军将往往遁去。
奉先惧弟被诛，乃奏：“东征溃军逃罪，所至劫掠，若不
赦将为患。”从之。由是士无斗志。天祚播迁夹山，奉先
父子为左右，执送女直兵。女直兵斩其长子昂，送奉
先及次子昱于其国主，道遇我兵，夺归天祚，并赐死。